Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 597/14/6609	Rimavská Sobota, 10.2.2015
EEČ : 2-49-17-2015

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
02.05.2008 v Hnúšti uzatvoril zmluvu o  úvere č. XXXXX so spoločnosťou XXXXX,  s. r. o. XXXXX  na  sumu 8 000,-- Sk (265,55 €) zvýšenú o príslušný  poplatok  vo  výške 5 776,-- Sk (191,73 €), pričom v čase žiadosti o uzatvorenie tejto zmluvy do nej uviedol nepravdivý údaj o svojom mesačnom príjme zo zamestnaneckého pomeru v spoločnosti XXXXX, vo výške 22 744,-- Sk (754,96 €), hoci v čase uzatvorenia zmluvy bol jeho príjem vo výške asi 15 000,-- Sk (497,91 €) mesačne, nemal teda dostatočný príjem a teda dostatok finančných prostriedkov na uhrádzanie úveru, v úmysle splniť podmienky na poskytnutie úveru, z úveru doposiaľ uhradil sumu 656,-- Sk (21,78 €) a spoločnosti XXXXX, s. r. o. XXXXX, tak spôsobil škodu vo výške nie menej ako  13 776,-- Sk (457,28 €) aj s navýšením,

s poukazom na rozsudok Okresného súdu XXXXX sp. zn. XXXXX zo dňa 24.03.2014, ktorý nadobudol právoplatnosť dňa 24.03.2014, ktorým bol obvinený XXXXX uznaný vinným zo zločinu úverového podvodu podľa § 20, § 222 ods. 1, ods. 4 Tr. zákona a iné, za ktorý mu bol uložený úhrnný trest odňatia slobody v trvaní štyri roky so zaradením do ústavu na výkon trestu so stredným stupňom stráženia, ktorý v súčasnej dobe vykonáva,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Odôvodnenie:
	Uznesením vyšetrovateľa Okresného riaditeľstva PZ, Úradu justičnej a kriminálnej polície PZ Rimavská Sobota sp. zn. ORP-101/OEK-RS-2009 zo 16.02.2009 bolo začaté trestné stíhanie a vznesené obvinenie XXXXX za prečin úverového podvodu podľa § 222 ods. 1 Tr. zákona na tých skutkových základoch, ako je to uvedené vo výrokovej časti tohto uznesenia. 
	Podľa § 222 ods. 1 Tr. zákona prečinu úverového podvodu sa dopustí ten, kto vyláka od iného úver tým, že ho uvedie do omylu v otázke splnenia podmienok na poskytnutie úveru alebo na splácanie úveru a tak mu spôsobí malú škodu, potrestá sa odňatím slobody na jeden rok až päť rokov.
	Spáchanie skutku tak ako je to uvedené vo výrokovej časti tohto uznesenia bolo obvinenému XXXXX bezpečne preukázané najmä vyhodnotením svedeckých výpovedí a zabezpečeným listinným materiálom a tiež jeho doznaním sa ku skutku a jeho oľutovaním.
	Rozsudkom Okresného súdu XXXXX sp. zn.  XXXXX zo dňa 24.03.2014, ktorý nadobudol právoplatnosť dňa 24.03.2014, ktorým bol obvinený XXXXX uznaný vinným zo zločinu úverového podvodu podľa § 20, § 222 ods. 1, ods. 4 Tr. zákona a iné, za ktorý mu bol uložený úhrnný trest odňatia slobody v trvaní štyroch rokov so zaradením do ústavu na výkon trestu so stredným stupňom stráženia, ktorý v súčasnej dobe vykonáva.
	Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 
	Nakoľko trest uložený rozsudkom Okresného súdu XXXXX sp. zn.  XXXXX zo dňa 24.03.2014, ktorý nadobudol právoplatnosť dňa 24.03.2014, je uložený právoplatne s dĺžkou trestu 4 roky, je nepravdepodobné, aby prípadnou obžalobou a následným rozsudkom uložil súd súhrnný trest v dlhšom trvaní, nakoľko aj keď trestná sadzba za prečin úverového podvodu podľa § 222 ods. 1 Tr. zákona, ktorým sa môže páchateľ potrestať odňatím slobody je jeden až päť rokov, avšak škoda, ktorú spôsobil, v tomto prípade činí 457,28 €, čo je škoda neprimerane nízka ku škode, ktorá bola predmetom konania Okresného súdu XXXXX o ktorom bolo už vyššie spomínané a v ktorom obvinený XXXXX dostal za zločin úverového podvodu podľa § 222 ods. 1, ods. 4 Tr. zákona a iné, trest odňatia slobody v trvaní 4 rokov so zaradením do ústavu so stredným stupňom stráženia, kde bola podľa citovaného rozsudku spôsobená škoda vo výške nie menej ako 59 017,27 €. Naviac ide o spáchanie trestného činu, ktorý sa stal pred viac ako šiestimi rokmi, a teda represia za protiprávne konanie v tomto prípade je neadekvátna spoločenskej nebezpečnosti jeho konania. Z tohto dôvodu som preto rozhodol o zastavení trestného stíhania, a to z dôvodu jeho neúčelnosti.  
	Týmto mojím rozhodnutím nie sú dotknuté nároky poškodeného na prípadnú náhradu spôsobenej škody, ktorú si je oprávnený uplatniť v rámci občianskoprávneho konania a naň nadväzujúce vykonávacie konanie na príslušnom súde. 
	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

JUDr. Milan Marko
prokurátor